གཞན་ཡང་ཨ་ལག་དོར་ཞིསརྩོམ་རིག་གསར་པའི་གནད་དོན་འགའ་ཞིག་གླེང་བཞེས་པའི་ནང་དུསྤྱིར་རྩོམ་རིགས་ལ།སྤྱིར་བཏང་གི་རྩོམ་རིགས་དང་སྒྱུ་རྩལ་གྱི་རྩོམ་རིག་ཏེ།ངོ་བོའི་སྟེང་ནས་མི་འདྲ་བའི་རྩོམ་རིགས་གཉིས་ཡོད་ལ།དེ་གཉིས་ཀྱི་ཁྱད་པར་རྟོག་རིགས་དང་།བརྗོད་བྱའི་དོན་བདེན་རྫུན་དང་།རྗོད་བྱེད་ཚིག་གི་ཉམས་འདོན་ཚུལ་སོགས་ཀྱི་སྟེང་ནས་ཕྱེ་བ་ཡིན་ལ།ཤེས་པས་དོན་སྤྱི་དང་སྒྲ་སྤྱི་འཛིན་པའི་ཚུལ་གྱིས་རྟོགས་པར་བྱེད་པའམ་དངོས་པོའི་སྤྱི་མཚན་འཛིན་པའི་ཚུལ་གྱིས་རྟོགས་པར་བྱེད་པ་དང་།དངོས་པོའི་གནས་ལུགས་ལ་སྒྲོ་སྐུར་མི་བྱེད་པར་བདེན་པར་བརྗོད་པ་དང་།ཚིག་གི་སྙན་ཆ་དང་མཛེས་ཆ་གཙོ་བོར་མི་བྱེད་པར་བརྗོད་བྱའི་དོན་གོ་བ་གཙོ་བོར་བྱེད་པའི་རྩོམ་རིགས་ལ་སྤྱིར་བཏང་གི་རྩོམ་རིགས་ཟེར་ཞིང་།མཚན་ཉིད་རིག་པའི་གཞུང་དང་འགྲེལ་བཤད།ཚན་རིག་རིག་གནས་ཀྱི་གཞུང་།ལོ་རྒྱུས།དེབ་ཐེར།ཆབ་སྲིད་ཀྱི་ཡིག་ཆ་ཟིན་བྲིས།སྐུར་ཡིགབྱས་རྗེས་དྲང་པོར་བརྗོད་པའི་རྣམ་ཐར་རྟོགས་བརྗོད་སོགས་སྤྱིར་བཏང་གི་རྩོམ་རིགས་ཀྱི་ཁོངས་སུ་གཏོགས་ཤིང་ཤེས་པས་མངོན་སུམ་གྱི་མྱོང་སྣང་ངམ།དངོས་པོའི་རང་མཚན་གྱི་ཁྱད་པར་འཛིན་པའི་ཚུལ་གྱིས་རྟོགས་པར་བྱེད་པ་དང་།བརྗོད་བྱ་དངོས་སུ་ཡོད་མི་དགོས་པར་སྤྱི་ཚོགས་ཀྱི་གནས་ཚུལ་ཞིག་མཚོན་ཕྱིར་རྟོག་བཏགས་ཅི་དགར་བརྗོད་པ་དང་།ཚིག་སྦྱོར་ཡང་གོ་དོན་བརྡ་འཕྲོད་ཐབས་ཙམ་མིན་པར་སྙན་ཞིང་རྣོ་བ།མཛེས་ཤིང་བརྗིད་ཆགས་པ་སོགས་སྒྱུ་རྩལ་གྱི་ཉམས་ཐོན་པ་གཙོ་བོར་བྱེད་པའི་རིགས་ལ་སྒྱུ་རྩལ་རྩོམ་རིགས་ཟེར་ཞིང་།སྙན་ཚིགཟློས་གར།སྒྲུང་དང་གཏམ་རྒྱུད།གླུ་གཞས་སོགས་དེའི་ཁོངས་སུ་གཏོགས་པ་ཡིན།ཞེས་གསུངས་པ་ལས་ང་ཚོས་རྩོམ་རིག་གི་ལུས་ཀྱི་དབྱེ་བ་དེ་ཚད་ཇི་འདྲ་ཞིག་ཏུ་བཟུང་དགོས་མིན་གསལ་པོར་རྟོགས་ཡོང་བས་ཐབས་དེས་བོད་ཀྱི་སྔ་རབས་རྩོམ་སྲོལ་རྒྱུད་འཛིན་དང་དེང་རབས་རྩོམ་རིག་གསར་རྩོམ་གྱི་འཕེལ་རྒྱས་ལ་ནུས་པ་འགངས་ཆེན་ཐོན་ངེས་པས་དེ་དོན་བསམ་གཞིགས་བྱ་དགོས་པ་ཡིན་ནོ།།